**Aiškinamasis raštas**

**PRIE SAVIVALDYBĖS TARYBOS SPRENDIMO projekto „DĖL VALSTYBĖS TURTO PERDAVIMO KLAIPĖDOS MIESTO SAVIVALDYBĖS NUOSAVYBĖN”**

**1. Sprendimo projekto esmė, tikslai ir uždaviniai.**

Šiuo Klaipėdos miesto savivaldybės tarybos sprendimu siekiama savivaldybės nuosavybėn perimti valstybei nuosavybės teise priklausantį nekilnojamąjį turtą, kaip tai numato LR valstybės turto perėmimo savivaldybių nuosavybėn įstatymas.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos Seimas 2022 m. birželio 28 d. priėmė Lietuvos Respublikos Valstybės turto perdavimo savivaldybių nuosavybėn įstatymo Nr. VIII-546 pakeitimo įstatymą (Nr. XIV-1252) (toliau – Įstatymas).

Savivaldybių nuosavybėn pagal šį Įstatymą perimamas šis savivaldybių apskaitoje registruotas ir jų valdomas arba savivaldybių faktiškai valdomas valstybės turtas:

1) neprivatizuotos savivaldybių gyvenamosios patalpos su joms priklausančiais inžineriniais tinklais ir įrenginiais, gyvenamųjų namų valdose esantys pagalbinio ūkio paskirties pastatai, jų dalys;

2) gatvės ir vietinės reikšmės keliai;

3) gyvenamųjų vietovių apšvietimo tinklai, statiniai ir įrenginiai;

4) vandens telkinių statiniai ir įrenginiai;

5) vandenvietės, vandentiekio lauko inžineriniai tinklai, vandens siurbimo stotys ir valymo įrenginiai, nuotekų tinklai;

6) upių krantinės, jų įrenginiai, tėkmės reguliavimo statiniai;

7) paplūdimiuose esantys statiniai ir įrenginiai, skęstančiųjų gelbėjimo stotys ir postai;

8) kapinėse esantys pastatai, statiniai ir įrenginiai;

9) paminklai, skulptūros, fontanai, memorialiniai akmenys;

10) katilinės ir šilumos tinklai;

11) sporto statiniai ir įrenginiai.

Savivaldybių nuosavybėn priskiriamas tik šis aukščiau išvardintas turtas, kuris faktiškai buvo savivaldybių teritorijose iki 1998 metų ir nebuvo perimtas savivaldybių nuosavybėn.

Šiuo Įstatymu valstybės turtą savivaldybės nuosavybėn perima ne perdavimo priėmimo aktais, kaip buvo iki šiol, bet savivaldybių tarybų sprendimais. Priimtas savivaldybės tarybos sprendimas perimti savivaldybės nuosavybėn turtą yra teisinis pagrindas teisės aktų nustatyta tvarka Nekilnojamojo turto registre registruoti savivaldybių nuosavybės teises į pagal šį Įstatymą jų nuosavybėn priskirtą valstybės nekilnojamąjį turtą.

Šiuo savivaldybės tarybos sprendimu ir vadovaujantis Įstatymu, savivaldybės nuosavybėn perimamas sprendimo projekto priede nurodytas nekilnojamasis turtas: susisiekimo komunikacijos (keliai, gatvės, aikštelės), lietaus nuotekų tinklai bei šilumos tinklai. Klaipėdos miesto savivaldybės administracija yra atlikusi šio nekilnojamojo turto kadastrinius matavimus, patikslinusi buhalterinę apskaitą. Nurodytas turtas yra priskirtas savivaldybės nuosavybėn, yra viešojoje savivaldybės teritorijoje. Įregistravus nuosavybės teises į lietaus nuotekų ir šilumos tinklus bus sprendžiamas klausimas dėl jų perdavimo AB „Klaipėdos vanduo“ ir AB „Klaipėdos energija“.

**3. Kokių rezultatų laukiama.**

Perdavus turtą savivaldybės nuosavybėn užtikrinama turto registracija Nekilnojamojo turto registre bei tinkama šio turto priežiūra, naudojimas ir disponavimas juo.

**4. Sprendimo projekto rengimo metu gauti specialistų vertinimai.** Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.** Išlaidų sprendimų projekto įgyvendinimui nenumatoma.

**6. Lėšų poreikis sprendimo įgyvendinimui.** Lėšų poreikis sprendimo įgyvendinimui

nenustatomas.

**7. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės - įgyvendinti teisės aktų reikalavimai, užtikrinantys sklandesnį ir greitesnį turto perėmimo savivaldybės nuosavybėn ir savivaldybės nuosavybės teisių į šį turtą registravimo tvarką. Užtikrinama turto registracija Nekilnojamojo turto registre bei tinkama šio turto priežiūra, naudojimas ir disponavimas juo.

Teikiame svarstyti šį sprendimo projektą.

Turto valdymo skyriaus vedėjas Edvardas Simokaitis